《秦六主后秦三主》
明代·郭之奇

蒲洪姚仲皆人杰，石氏将倾方并作。蒲节初飘五丈形，草苻独震三秦魄。

老羌赍志不忘华，遗言归晋知所托。氐运当兴襄遂穷，羌苌自此归苻索。

未烦苻健哭元才，且看东海任景略。取燕并蜀夏夷兼，五胡之盛畴相若。

骄主疲民百胜馀，逞心逸志谁堪格。漫侈投鞭欲断流，岂知单骑还惊鹤。

氐衰羌盛亦寻常，新平缢主何太薄。丕登及崇须臾灭，秦雍总为诸夷扩。

苌取长安曰后秦，子兴帅众未全弱。姚泓弗负秦始削，建康悬首晋非虐。

区区江左承正朔，破氐灭羌如振落。氐羌归晋作晋仇，天终为晋锄叛虐。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。